**Posjet studenata Učiteljskog fakulteta našoj školi**

**Naša je škola poznata po svojoj zadruzi koja nudi mnoštvo proizvoda nastalih prirodnim putem. S namjerom da vide kako se ti proizvodi prave, a da neke i kušaju, našu su školu 2. prosinca posjetili studenti Učiteljskog fakulteta iz Zagreba.**

Najavljeni dolazak studenata bio je oko 8 sati ujutro pa su najprije s učiteljem Brankom Barićem razgledali školski voćnjak i podrum, a zatim krenuli prema našoj školi. Na početku smo ih Valerija Kosec i ja srdačno dočekale, a onda su krenuli prema holu. Tamo su bili izloženi proizvodi naše zadruge koji su se prodavali po simboličnoj cijeni. Učenice Valerija Kosec i Anamarija Stakor stajale su kod stola s proizvodima i prodavale.

Nakon prezentacije koju je priredila voditeljica školske zadruge, učiteljica Nataša Mirt, studenti su mogli razgledati sve što ih je zanimalo. Da bismo pokazali studentima kako smo došli do svojih proizvoda, nekoliko je učenika prezentiralo postupak dobivanja pekmeza od drijenka, kao i postupak dobivanja zdravoga čipsa od jabuka. Naši su proizvodi i lijepo zapakirani pa je nekolicina učenica studentima pokazala i kako se ukrašavaju staklenke jabučnoga octa.

Studenti su mogli isprobati sve svježe pripremljene proizvode koji su se prezentirali, a mogli su se i sami okušati u njihovu pravljenju.

Negdje oko 11 sati gosti su se pozdravili s nama hvaleći našu zadrugu i njene proizvode te autobusom krenuli prema Zagrebu.

**Martina Hegol, 6.a**